ပြည်သူ့ လွှတ်တော်ကိုယ်စားလှယ်များအဖွဲ့

၁၉၉၆ ခုနှစ်၊ မေလ-၁၅ ရက်နေ့မှာ ထိုင်းနယ်စပ် တနေရာမှာ မြန်မာနိုင်ငံရဲ့ ‘၁၉၉၀ ပြည့်-ရွေးကောက်ပွဲ ရွေးကောက်ခံ ပြည်သူ့လွှတ်တော်ကိုယ်စားလှယ် (၂၀) ကျော်ဟာ တွေ့ဆုံ ဆွေးနွေး ညှိနှိုင်းကြပြီး ပြည်သူ့ လွှတ်တော် ကိုယ်စားလှယ်များအဖွဲ့ (မြန်မာပြည်)  ကို အတိအလင်း စတင်ဖွဲ့စည်းခဲ့ပါတယ်။ စတင် ဖွဲ့စည်း ဦးဆောင် ခဲ့ကြသူတွေ ကတော့ ဦးတယ်ဒီဘူးရီ၊ ဦးပီတာလင်းပင်၊ ဦးခွန်မတ်ရ်ကိုဘန်၊ ဦးမောင်မောင်အေး စတဲ့ရွေးကောက်ခံ ပြည်သူ့လွှတ်တော် ကိုယ်စားလှယ်တွေ ဖြစ်ပါတယ်။ 

နဝတ စစ်အစိုးရက ၁၉၉၀ ပြည့်နှစ်-ရွေးကောက်ပွဲကြီးကို ကမ္ဘာသိ တရားဝင် ကျင်းပြုပ လုပ်ပေးခဲ့ပေမဲ့၊ ပြုလုပ် ပေးပြီးနောက် ထွက်ပေါ်လာခဲ့တဲ့ ၉၀ ပြည့်နှစ်-ရွေးကောက်ပွဲရလဒ်ကို လေးစား လိုက်နာခြင်းမရှိတဲ့ အပြင်၊ အနိုင်ရ အမျိုးသားဒီမိုကရေစီအဖွဲ့ချုပ်နဲ့ တိုင်းရင်းသား နိုင်ငံရေး ပါတီ အဖွဲ့အစည်း အသီးသီးမှ အနိုင်ရ ရွေးကောက်ခံ ပြည်သူ့လွှတ်တော်ကိုယ်စားလှယ် အသီးသီးအပေါ် မတော် မတရား ဖိနှိပ် ချုပ်ချယ် ဖမ်းဆီး အရေးယူ ညစ်ပတ်တာတွေ ပြုလုပ်လာတဲ့ အတွက်၊ ၁၉၉၀ ပြည့်  ရွေးကောက်ပွဲပြီး နောက်ပိုင်းမှာ နယ်စပ် ဒေသ အသီးသီး ကို ထွက်ပြေးတိမ်းရှောင် တောခို ရောက်ရှိ လာခဲ့ကြတဲ့ ပြည်သူ့ လွှတ်တော် ကိုယ်စားလှယ်များ နဲ့ ပဲ MPU ကို ဖွဲ့စည်းခဲ့ကြတာဖြစ်ပါတယ်။ 

(MPU မဖွဲ့စည်းခင်က တောခို ပြည်သူ့လွှတ်တော်ကိုယ်စားလှယ်များ နဲ့ပဲ ‘စင်ပြိုင်အစိုးရ’ NCGUB ကို ဖွဲ့စည်း ထားပြီးရှိပေမဲ့၊ ပြည်ထောင်စု မြန်မာနိုင်ငံ အမျိုးသားကောင်စီ (NCUB) ကို အခြေခံ ဒေါက်ကြီး (၄) ဒေါက် နဲ့  ဖွဲ့စည်းရာမှာ နေရာချထားမှု ပိုမိုမှန်ကန် သဘာဝ ကျစေရေး အတွက် NCGUB ရဲ့ နေရာမှာ MPU နဲ့ အစားထိုး ပေးနိုင်ရေး အတွက် လိုအပ်ချက်အရ ပြည်သူ့လွှတ်တော် ကိုယ်စားလှယ်များအဖွဲ့ MPU ကို ရည်ရွယ်ချက် ရှိရှိ နဲ့ ဖော်ထုတ် ဖွဲ့စည်းခဲ့တာလို့ လဲ ဆိုနိုင်ပါတယ်။)

MPU ရဲ့ ရည်ရွယ်ချက် ကတော့ ဒီမိုကရေစီ ပြန်လည်ရရှိရေး၊ လူ့အခွင့်အရေး အပြည့်အဝ ရရှိရေးနဲ့ စစ်မှန်သော ပြည်ထောင်စု တရပ် ပြန်လည် ပေါ်ထွန်းလာရေး ဆိုတာပဲ ဖြစ်ပါတယ်။ MPU ဟာ အမျိုးသား ညွန့်ပေါင်း အစိုးရ၊ တိုင်းရင်းသားလူမျိုးစု အဖွဲ့အစည်းများ၊ နိုင်ငံရေး အဖွဲ့အစည်းများ နဲ့ ပူးပေါင်း ဆောင်ရွက် ကာ နိုင်ငံရေး လုပ်ငန်းများ မှာပါဝင်ခဲ့သလို ပြည်ပနိုင်င်ငံများရှိ ပါလီမန်လွှတ်တော်ဆိုင်ရာ အသင်းအဖွဲ့များ၊ နိုင်ငံရေးပါတီ အသင်းအဖွဲ့များ၊ ပါလီမန်အမတ်များ၊ သံတမန်များနဲ့လဲဆက်သွယ်ပြီး မြန်မာနိုင်ငံ ဒီမိုကရေစီ ရရှိရေး အတွက် အဓိက အခန်းကနေ ပါဝင်လှုပ်ရှားခဲ့ပါတယ်။

၂၀၀၀ ပြည့်နှစ်၊ အောက်တိုဘာ-၄ ရက်နေ့မှာ အိုင်ယာလန်နိုင်ငံ၊ ဒဗ်ဗလင်မြို့ မှာ MPU အစည်းအဝေး တရပ် ကျင်းပခဲ့ပြီး မြန်မာနိုင်ငံမှာ သုံးပွင့်ဆိုင် တွေ့ဆုံ ဆွေးနွေးပွဲ ပေါ်ပေါက်စေရေး၊ နိုင်ငံရေးအာဏာ ကို ပြည်သူထံ လွှဲပြောင်း ပေးရန် အတွက် စစ်အစိုးရကို ပြည်ပနိုင်ငံများအဖွဲ့အစည်းများမှ နည်းလမ်းပေါင်းစုံ ဖြင့် ပိတ်ဆို့ အရေးယူ ဆောင်ရွက်ပေးစေရေးနဲ့ ရွေးကောက်ပွဲ ရလဒ်ကို ငြင်းပယ်ကာ အာဏာကို ဆက်လက် ချုပ်ကိုင် ထားတဲ့ မြန်မာနိုင်ငံ စစ်အစိုးရရဲ့ လူ့ အခွင့်အရေး ချိုးဖောက်မှုများ ဒီမိုကရေစီရေး ဖြိုဖျက်မှုများ အပါအဝင် တိုင်းပြည် ရင်ဆိုင်နေရတဲ့ နိုင်ငံရေးအကျပ်အတည်းတွေကို စဉ်ဆက်မပြတ် ဖော်ထုတ်ဖွင့်ချ သတင်းမှန် ပေးရေး စတဲ့လုပ်ငန်းတွေကို MPU ရဲ့ ရှေ့လုပ်ငန်းစဉ်များ ထဲမှာ ထည့်သွင်း ချမှတ် ခဲ့ကြပါတယ်။

MPU ဟာ ၁၉၉၀ ပြည့်-ရွေးကောက်ပွဲမှာ အမျိုးသား ဒီမိုကရေစီ အဖွဲ့ချုပ် နဲ့ တိုင်းရင်းသား လူမျိုးစု ပါတီ များက ရွေးချယ်တင်မြှောက် ခံရသူ လွှတ်တော်ကိုယ်စားလှယ်များနဲ့ တသီးပုဂ္ဂလ အနိုင်ရကိုယ်စားလှယ်များ အပါ၊ ပြည်ပရောက် လွှတ်တော်ကိုယ်စားလှယ်များနဲ့ ဖွဲ့စည်းထားတဲ့ နိုင်ငံရေးအဖွဲ့အစည်းတခုဖြစ်ခဲ့ပြီး၊ ၁၉၉၉ ခုနှစ်ကစပြီး နိုင်ငံတကာ ပါလီမန်များ သမဂ္ဂ (IPU) ရဲ့ အဖွဲ့ဝင်အဖွဲ့အစည်းတခုအဖြစ်နဲ့လဲ ဆက်သွယ် ရပ်တည်လှုပ်ရှားခဲ့ပါတယ်။ MPU ဟာ မဟာမိတ်အဖွဲ့အစည်းတွဖြေစ်တဲ့ Euro-Burma Office ၊ Burma Fund နဲ့ ပူးပေါင်းဆောင်ရွက်ခဲ့တာတွေ ရှိခဲ့သလို Inter-Parliamentary Union ၊ Socialist International ၊ Liberal International နဲ့  Christian Democrat International တို့လို အပြည်ပြည် ဆိုင်ရာ အဖွဲ့အစည်း တချို့နဲ့လဲ ပူးပေါင်းဆောင်ရွက်ခဲ့ပါတယ်။ ပြည်ထောင်စု မြန်မာနိုင်ငံ အမျိုးသား ကောင်စီ (NCUB) ထဲမှာ အရေးပါတဲ့ နေရာကနေ ပါဝင်ခဲ့သလို NCGUB စင်ပြိုင် အစိုးရ နဲ့လဲ အနီးဆုံး ပူးပေါင်းဆောင်ရွက်နေရတဲ့အဖွဲ့ အစည်းတခု ဖြစ်ခဲ့ပါတယ်။ စင်ပြိုင် အစိုးရ ဖွဲ့စည်းရာမှာ MPU ကို အခြေုပပြီး ဖွဲ့စည်းရမှာဖြစ်ပြီး အမျိုးသား ညွန့်ပေါင်းအစိုးရအဖွဲ့ (စင်ပြိုင် အစိုးရ) ရဲ့ ဝန်ကြီးချုပ်နေရာကို MPU ကနေ ရွေးချယ်တင်မြှောက် ပေးဖို့ကိုလဲ တရားဝင် သတ်မှတ် ထားပါတယ်။
၂၀၀၈ ခုနှစ်မှာ ကျင်းပခဲ့တဲ့ MPU ညီလာခံမှာတော့ စင်ပြိုင် အစိုးရ (NCGUB) ကို တိုင်းရင်းသားခေါင်း ဆောင်တွေနဲ့ပါ ထည့်သွင်း အားဖြည့် တိုးချဲ့ ဖွဲ့စည်းရေး ကို လုပ်ဆောင်သွားဖို့ ချမှတ်ဆုံးဖြတ်ခဲ့ကြပါတယ်။ ၂၀၀၉ ခုနှစ်-ဇန်နဝါရီမှာ ကျင်းပတဲ့ MPU ရဲ့ ဒဗ်ဗလင် ညီလာခံ  မှာတော့ စင်ပြိုင် အစိုးရ အဖွဲ့ကို ဝန်ကြီး (၅) ဦးပဲရှိရာမှ (ရ) ဦးအထိ (၂) ဦးတိုးကာ တိုးချဲ့ ဖွဲ့စည်း လိုက်နိုင်ပေမဲ့ ကုလသမဂ္ဂမှာ နအဖ စစ်အစိုးရရဲ့ သံအမတ် ဖြုတ်ချရေး လုပ်ဆောင်ရန်ကိစ္စမှာ သဘောတူညီမှု မရဘဲ (၁၈) မဲ (၁၅) မဲနဲ့ ပယ်ချ အဆုံးသတ် သွားခဲ့ ရတဲ့အပြင် လွှတ်တော်ကိုယ်စားလှယ် အမတ် အချင်းချင်း ကြား စကားများ ရန်ဖြစ်ခဲ့ကြတဲ့အထိ ကျော် မကောင်း ကြားမကောင်းတွေ ဖြစ်ပွားခဲ့ရပါတယ်။ MPU အဖွဲ့ကြီးရဲ့ လက်ရှိဥက္ကဋ္ဌကတော့ ဦးတယ်ဒီဘူးရီ ဖြစ်ပြီး၊ ဒု-ဥက္ကဋ္ဌကတော့ ဒေါ်စန်းစန်း ဖြစ်သည်။

ကိုးကား

ကဏ္ဍ:မြန်မာနိုင်ငံအခြေစိုက် အဖွဲ့အစည်းများ
ကဏ္ဍ:ပြည်သူ့လွှတ်တော်
ကဏ္ဍ:မြန်မာနိုင်ငံရှိ နိုင်ငံရေးဆိုင်ရာ အဖွဲ့အစည်းများ